Id-Dipartiment tal-Istat Amerikan ikkonferma li se jiftaħ mill-ġdid l-investigazzjonijiet fuq il-kandidata tal-Partit Demokratiku Amerikan Hillary Clinton, wara li tqajmu dubji kbar dwar kif din immaniġġjat informazzjoni delikata ħafna meta kienet segretarja tal-istat. Għaldaqstant, kontra l-aspettattivi ta' ħafna, din il-ġimgħa stess kien ikkonfermat mill-FBI li Clinton mhux se tkun qed tiffaċċja akkużi kriminali minħabba li għamlet użu mill-email privat tagħha. Fid-dawl ta' din il-kwistjoni tal-email, ir-raġuni li kienet tat l-FBI kienet li, għalkemm huwa minnu li Clinton irċeviet u bagħtet materjal sensittiv ħafna, m'hemm l-ebda ħjiel jew evidenza li dan għamlitu għal xi intenzjoni partikolari. Iżda issa li l-inkjesta hija konkluża, id-Dipartiment tal-Istat Amerikan se jkun qed jiftaħ mill-ġdid dan il-każ. Apparti minn Clinton innifisha, mistennija wkoll ikunu interrogati xi persuni li kienu jaħdmu magħha u li issa kollha kemm huma m'għadhomx jaħdmu f'dan l-imsemmi dipartiment. Dan il-każ żgur li jista' jkun ta' daqqa ta' ħarta kbira għal Clinton kif ukoll għal dawk l-aktar qrib tagħha, hekk kif il-kritika fil-konfront tagħha mistennja li tkompli tikber. Għalkemm il-ftuħ mill-ġdid tal-inkjesta mid-Dipartiment tal-Istat Amerikan dwar in-nuqqas ta' mmaniġġjar serju ta' informazzjoni delikata fil-konfront ta' Clinton mhijiex serja daqs il-fatt li l-FBI ma sabet xejn kriminali fiha l-ħaġa, jidher li din il-kwistjoni tal-emails se tibqa' tiddomina x-xena u l-kronaka politika internazzjonali għaż-żmien li ġej. Xi ħaġa interessanti li tista' sseħħ hi li, mill-eżitu ta' din l-inkjesta, jista' jagħti l-każ li l-kastig ta' Clinton, bħala ċittadina, ikun jinvolvi li ma jkollhiex aċċess għal ċertu informazzjoni sensittiva tal-pajjiż. Madankollu, tkun xi ħaġa ironika ħafna jekk hi jirnexxilha tiġi eletta President tal-Amerika u ma jkollhiex aċċess għal tali informazzjoni. Min-naħa l-oħra tal-ispettru, ikunu xi jkunu l-konsegwenzi ta' din l-inkjesta, xi ħaġa li kulħadd huwa ċert dwarha hija l-fatt li r-Repubblikani se jkunu qed jagħmlu minn kollox biex jieħdu vantaġġ minn din is-sitwazzjoni, bit-tama li jakkwistaw xi punti politiċi u, minflok Clinton, bħala President ikun elett il-kandidat kontroversjali tagħhom Donald Trump. Fil-fatt, ftit wara li d-Direttur tal-FBI James Comey ħabbar li hu mhux se jkun qed jirrakkomanda li jittieħdu azzjonijiet kriminali kontra l-istess Clinton, persuni qrib tagħha mill-ewwel ħarġu stqarrija fejn intqal li jinsabu kuntenti li l-kwistjoni ġiet solvuta. Ir-Repubblikani kienu kritiċi ħafna għal din id-deċiżjoni għax, fil-fehma tagħhom, turi li Clinton hija 'l fuq mil-liġi. Madankollu, Comey iddefenda l-pożizzjoni tiegħu quddiem il-Kumitat tal-Kamra nhar il-Ħamis li għadda, fejn mill-ġdid tenna li l-ebda prosekutur ta' raġuni ma kien jirrakkomanda li jittieħdu xi azzjonijiet kriminali kontra l-istess Clinton. Intant, il-kelliem għad-Dipartiment tal-Istat Amerikan John Kirby sostna li l-mira hija li dan il-każ ma jdumx wisq għaddej, iżda mhux se jkun hemm dati ta' skadenza imposti f'dan il-proċess. Huwa żied jgħid li, minkejja li hemm ċerti uffiċjali li m'għadhomx jaħdmu hemm, dan ma jfissirx li ma jistgħux jeħlu xi tip ta' piena amministrattiva. Il-piena tista' tkun waħda ta' counselling għal twissijiet ta' revoka fl-awtorizzazzjoni tas-sigurtà. Clinton, li se tkun uffiċjalment in-nominatriċi għall-Partit Demokratiku għall-elezzjoni presidenzjali li jmiss f'Novembru li ġej, kienet tokkupa l-kariga ta' Segretarja tal-Istat sal-bidu tal-2013.